عجب لطف ایلیوب یزدان حسینه   
وئروب بیر رتبه شایان حسینه  
 ملکلر اولدولار دربان حسینه  
سلاطین مرحبا گویان حسینه   
جهان اهلی هامی مهمان حسینه

دیوب جان حضرت جانان حسینه   
آتام قربان آنام قربان حسینه

حسیندور شیعه نون فلک نجاتی  
حسیندور حل ائدن هر مشکلاتی   
ائدن خضره عطا آب حیاتی   
شرفلندیردی زمزمدن فراتی   
حسین بخش ایلیندور سیآتی

وئروب خالق بویوک امکان حسینه   
آتام قربان آنام قربان حسینه

حسین قیترمیوب بوش ساربانین   
نئجه ایلر پشیمان آغلیانین   
چکر اوددان کناره نوحه خوانین  
حسین خوش وئردی حقه امتحانین   
وئروب الله یولوندا مال و جانین

نه لازم دین یولوندا جان حسینه   
آتام قربان آنام قربان حسینه

حسینون مثلی یوخ آفاق ایچینده   
شرفده طاقدور نه طاق ایچینده   
گهی معراج ائدور قنداق ایچینده   
گهی گل تک یاتور یپراق ایچینده   
گهی القانله توپراق ایچینده

ورولار کوفیان پیکان حسینه   
آتام قربان آنام قربان حسینه

حسیندور مظهر الله اکبر  
حسین پرورده زهرای اطهر   
سخاده مصطفا صولتده حیدر   
بوغازین ئوپدی پیغمبر مکرر   
حسیندور میوه قلب پیمبر

دیردی من فدا عطشان حسینه   
آتام قربان آنام قربان حسینه

حسین ذر عالمی پیش خداده   
بلی قولین وئروب قالو بلاده   
بو شرطیله اولا زینب آراده   
منیله شرکت ائتسون هر بلاده   
آچاخ طومار عشقی کربلاده

اولوب زینب ده هم پیمان حسینه   
آتام قربان آنام قربان حسینه

دولاندی سیر ائدوب دور زمانه   
باجی قارداش گلوب تک تک جهانه   
آلوبلار مصطفادن آب و دانه   
قوتارمش درس عشقی ماهرانه   
گلوبلر کربلایه امتحانه

اولوبدور ممتحن یزدان حسینه   
آتام قربان آنام قربان حسینه

گئچوب دین اوسته یار و یاوریندن   
ال ئوزدی اصغریندن اکبر یندن   
خصوصاً قاسم مه پیکروندن   
ابوالفضل امیر لشکریندن   
گلوب ناگه بو سس عرش بریندن

باخون ای قدسیان بیر آن حسینه   
آتام قربان آنام قربان حسینه

تاپاندا قارداشین میدان ایچیندن  
سنق کشتی کمی طوفان ایچیندن  
قلج داش نیزه و پیکان ایچیندن   
گوروب بو سس گلور آلقان ایچیندن   
کناره چخ حسین عدوان ایچیندن

جماعت ورمیون پیکان حسینه   
آتام قربان آنام قربان حسینه

غرض ال چکدی یتمش فدادن   
حسین قورتولدی اعمال منادن   
گلوب سس بارگاه کبریادن   
ئوزون گل کس امیدون ماسوادن   
آنان سسلور بهشت دلگشادن

آناسی فاطمه قربان حسینه   
آتام قربان آنام قربان حسینه

دئدی معبود من روحی فداکا   
ترکت الخلق طرا فی هواکا   
و ایتمت العیال لکی اراکا   
ولو قطعتنی فی لحب اربا   
لما حق الفواد الی سواکا

دئدی احسن شه مردان حسینه   
آتام قربان آنام قربان حسینه

وداع ائتدی خواتین جنانی   
ربابی لیلی بخت قرانی   
چاغوردی زینب بی خانمانی   
اونا تاپشوردی بیر بیر هر بالانی   
دوتوب فریاد و شیون کربلانی

وئروب سس موسی عمران حسینه   
آتام قربان آنام قربان حسینه

قویوب یوز قتلگاهه سینه سوزان   
الینده ذولفقار شیر یزدان  
دیرسن غیظه گلمش شیر غران   
و یا شاهین شکارین اوسته پران   
باخاردی تللیدن زینب پریشان

دعا ایلردی سرگردان حسینه   
آتام قربان آنام قربان حسینه

آچلدی منطق نطق و فصاحت   
ائدردی لشگره اتمام حجت   
ولی نااهله بیجادور نصیحت   
او دم طوفان ائدوب دریای غیرت   
قزشدی شیر میدان شجاعت

ملائک گلدی پشتیبان حسینه   
آتام قربان آنام قربان حسینه

وئروب گردش الینده ذولفقاره   
اوزین وردی او قوم نابکاره   
سالوبدور خرمن کفره شراره   
ائدوب حمله یمینه هم یساره  
قویوب یوز اشقیا صف صف فراره

آچوب یول لشگر عدوان حسینه  
آتام قربان آنام قربان حسینه

قارشدی بیر بیره آتلو پیاده   
قوپوب بیر قانلی طوفان کربلاده   
صدای الحذر موج هواده   
یتیشدی کوفه ده ابن زیاده   
ائدوب اشراردن سلب اراده

دلاورلر باخوب حیران حسینه   
آتام قربان آنام قربان حسینه

او دم سس خلق اولوندی لم یزلدن   
حبیبیم دویمادون جنگ و جدلدن  
گئچور فیض شهادت وئرمه الدن   
ئولوم شیرین دی کامونده عسلدن   
سنی بیز انتخاب ائتدوخ ازلدن

یتوب آتش بیه فرمان حسینه   
آتام قربان آنام قربان حسینه

دایاندی نیزیه شاه شهیدان   
اوزی یورقون بدن مجروح و عطشان   
گییمون حلقه سیندن جوش ائدیر قان   
دوشور یرده یازیر جاوید قرآن  
ائدوبلر دورد طرفدن تیره باران

اولوب تنگ عرصه میدان حسینه   
آتام قربان آنام قربان حسینه

آلوب بیر داش اورک بیر داش الینه   
آتوب غیظیله شاه مشرقینه   
او داش ائتدی اصابت مه جبینه   
جبینیندن آخوب قان دامنینه   
سیلنده قانی پیدا اولدی سینه

دگوب بیر زهریلی پیکان حسینه   
آتام قربان آنام قربان حسینه

حسین وای ناله سی گلدی ملکدن  
علی اصغر چخوب قانلی بلکدن   
اولیدی اوخ آتان ال شل بیلکدن  
گلوب اوخ سانجیلوب گئچدی اورکدن   
آچوب یول باش وئروب چخدی کورکدن

ائدوب دنیانی بیر زندان حسینه   
آتام قربان آنام قربان حسینه

گوروبلر مرکب اوستن زار و مضطر   
یخلدی توپراقا بیر قانلی پیکر   
ال آتدی معجره زهرای اطهر   
حسینم وای دئدی جدی پیمبر   
سو حاضر ایلدی ساقی کوثر

گتورسون شاه مظلومان حسینه   
آتام قربان آنام قربان حسینه

سالوب سجاده قاندان قتلگهده   
مقام عشقده حال ولهده   
اورک مقتلده روحی خیمه گهده   
آلوب تصدیقنی ازلکی عهده   
دعا ایلردی آننی سجده گهده

باغشلا امتی نالان حسینه   
آتام قربان آنام قربان حسینه

سنان ابن انس آزمشدی رهدن   
اولوب توفیق سلب اول رو سیه دن   
آتوب انصافین آیریلدی سپه دن   
حسینی تاپدی قانلی قتلگه دن   
وروبدور نیزه سین حلقوم شه دن

پیمبر باشلادی قرآن حسینه   
آتام قربان آنام قربان حسینه

«**کریمی**» مژده وئر اهل عزایه   
حسینچی ایلسه رحلت بقایه   
ملائک دل آچالار التجایه   
الهی اذن وئر اهل سمایه   
اولاخ مونس بو زار و بی نوایه

ائدوب بیر عمر چون افغان حسینه   
آتام قربان آنام قربان حسینه